钦定古今图书集成/明伦汇编/氏族典/第121卷 > 陈昭衮
## 钦定古今图书集成/明伦汇编/氏族典/第121卷 > 陈昭衮

按《辽史陈昭衮传》：“昭衮，小字王九，云州人。工译鞮，勇
而善射。统和中，补祗候郎君，为奚拽剌详稳，累迁敦
睦宫太保，兼掌围场事。开泰五年秋，大猎，帝射虎，以
马驰太速，矢不及发，虎怒，奋势将犯跸，左右辟易，昭
衮舍马，捉虎两耳骑之，虎骇且逸。上命卫士追射，昭
衮大呼止之。虎虽轶山，昭衮终不堕地，伺便拔佩刀”
杀之。辇至上前，慰劳良久，即日设燕，悉以席上金银
器赐之。特加节钺。迁围场都太师，赐国姓，命张俭、吕
德懋赋以美之。迁归义军节度使，同知上京留守，历
西南面招讨都监，卒。